text: Misrøgtede heste aflivet
  16 december 2010 kl. 13.13
  39 misrøgtede ponyer på en landejendom på Terkeltoft i Stepping ved Christiansfeld er blevet aflivet.
  Veterinærmyndighederne var i går aftes på kontrolbesøg på ejendommen.
  Seks af de små heste var allerede døde. 39 heste var så syge, at dyrlægerne aflivede dem.
  - Dyrene led under mangel på foder og vand. Nogle af hestene lå for døden, og generelt var de i en sørgelig forfatning, siger veterinærchef Ole G. Jørgensen fra Fødevareregion Haderslev til jp.dk.
  Ponyerne er formentlig døde af den meget smitsomme hestesygdom "kværke", der uden behandling fører til langsom kvælning af dyrene.
  Indehaveren af ejendommen er psykisk syg.
  Vicepolitiinspektør Kuno Jensen siger, at sagen har en tragisk baggrund.
  - Men nu har vi sørget for, at manden får hjælp, understreger han.
  